Predkladacia správa

Európsky súd pre ľudské práva vyhlásil 27. novembra 2007 rozsudok vo veci Urbárska obec Trenčianske Biskupice proti Slovenskej republike. Týmto rozsudkom rozhodol, že Slovenská republika porušila právo sťažujúceho sa pozemkového spoločenstva na pokojné užívanie majetku, zaručené článkom 1 Protokolu č. 1 k Dohovoru o ochrane ľudských práv a základných slobôd, a to v dôsledku prevodu majetku sťažujúceho sa spoločenstva na členov záhradkárskej organizácie a tiež v dôsledku zákonom zriadeného nájmom pôdy sťažujúceho sa spoločenstva za podmienok stanovených v príslušných ustanoveniach zákona č. 64/1997 Z. z. o užívaní pozemkov v zriadených záhradkových osadách a vyporiadaní vlastníctva k nim. Rozhodnutie o spravodlivom zadosťučinení pre sťažujúce sa spoločenstvo Európsky súd pre ľudské práva odročil na ďalšie konanie. 

	Dňa 27. januára 2009 Európsky súd pre ľudské práva vyhlásil druhý rozsudok v prípade Urbárska obec Trenčianske Biskupice proti Slovenskej republike, ktorým rozhodol o spravodlivom zadosťučinení pre sťažujúce sa spoločenstvo. Sťažujúcemu sa spoločenstvu priznal 200 000 € z titulu majetkovej škody súvisiacej s prevodom vlastníctva a nepriznal mu žiadne odškodnenie v súvislosti s nájmom. Ďalej mu priznal 7 000 € z titulu nemajetkovej ujmy a 12 000 € z titulu trov konania. Zvyšok jeho nárokov zamietol.

Vzhľadom na relatívne vysokú priznanú sumu spravodlivého zadosťučinenia sa vláde Slovenskej republiky predkladá materiál obsahujúci návrh ďalšieho postupu v tejto veci. 
Pripomienka zásadného charakteru, ktorú zaslalo Ministerstvo financií SR, bola prerokovaná na rozporovom konaní, a to aj na úrovni členov vlády. Rozpor sa však nepodarilo odstrániť.